मैंने अपना तर्क रखते हुये भारतीय संस्कृति की दुहाई दी और बच्चों को बताया कि हमारे संस्कारों में विवाह के बाद पत्नी स्वतः ही घर की स्वामिनी होती है , मैं जो कुछ करता कहता हूं उसमे उनकी मम्मी की भी सहमति होती है . पर मेरी बातें संसद में विपक्ष के वक्तव्य की तरह अनसुनी कर दी गई . तय हुआ कि घर के सुचारु संचालन के लिये चुनाव हों . निष्पक्ष चुनावों के लिये बच्चों ने दादा जी की एक सदस्यीय समिति का गठन कर , तद्संबंधी सूचना परिवार के सभी सदस्यों को दे दी . अपने अस्तित्व की लोकतांत्रिक लड़ाई लड़ने के लिये गृह प्रतिनिधि चयन हेतु मुझे अपनी उम्मीदवारी की घोषणा करनी ही पड़ी .